Document ID: 32013R0578

KOMISSION TÄYTÄNTÖÖNPANOASETUS (EU) N:o 578/2013,
annettu 17 päivänä kesäkuuta 2013,
tiettyjen luonnonvaraisten eläin- ja kasvilajien yksilöiden unioniin tuonnin kieltämisestä toistaiseksi
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luonnonvaraisten eläinten ja kasvien suojelusta niiden kauppaa säätelemällä 9 päivänä joulukuuta 1996 annetun neuvoston asetuksen (EY) N:o 338/97 (1) ja erityisesti sen 4 artiklan 6 kohdan,
sekä katsoo seuraavaa:
(1)
Komissio voi asetuksen (EY) N:o 338/97 4 artiklan 6 kohdan nojalla rajoittaa tiettyjen lajien tuontia unioniin kyseisen kohdan a-d alakohdassa säädetyin edellytyksin. Lisäksi luonnonvaraisten eläinten ja kasvien suojelemisesta niiden kauppaa sääntelemällä annetun neuvoston asetuksen (EY) N:o 338/97 täytäntöönpanoa koskevista yksityiskohtaisista säännöistä 4 päivänä toukokuuta 2006 annetussa komission asetuksen (EY) N:o 865/2006 (2) 71 artiklassa säädetään kyseisten rajoitusten täytäntöönpanotoimenpiteistä.
(2)
Luettelo lajeista, joiden tuonti unioniin on kielletty toistaiseksi, on viimeksi vahvistettu tiettyjen luonnonvaraisten eläin- ja kasvilajien yksilöiden yhteisöön tuonnin kieltämisestä toistaiseksi 20 päivänä elokuuta 2012 annetussa komission asetuksessa (EU) N:o 757/2012 (3).
(3)
Viimeaikaisten tietojen perusteella tieteellinen tarkasteluryhmä on todennut, että tiettyjen muiden asetuksen (EY) N:o 338/97 liitteessä A ja B lueteltujen lajien suojelun taso on vakavasti uhattuna, mikäli niiden tuontia tietyistä alkuperämaista unioniin ei kielletä toistaiseksi. Tämän vuoksi olisi kiellettävä toistaiseksi seuraavien uusien lajien tuonti unioniin:
Hippopotamus amphibius Kamerunista ja Mosambikista;
Cercopithecus dryas Kongon demokraattisesta tasavallasta;
Stephanoaetus coronatus ja Torgos tracheliotus Tansaniasta;
Balearica pavonina Sudanista;
Chamaeleo africanus Nigerista;
Heosemys annandalii ja Heosemys grandis Laosista;
Mantella pulchra Madagaskarilta;
Tridacna crocea, Tridacna maxima ja Tridacna squamosa Kambodžasta;
Nardostachys grandiflora Nepalista.
(4)
Tieteellinen tarkasteluryhmä on myös päätellyt, että tuoreimpien käytettävissä olevien tietojen perusteella ei ole enää tarpeen kieltää seuraavien lajien tuontia unioniin:
Canis lupus Kyrgyzstanista;
Ateles geoffroyi ja Brachypelma albopilosum Nicaraguasta;
Calumma brevicorne, Calumma gastrotaenia, Calumma nasutum, Calumma parsonii, Furcifer antimena, Furcifer campani ja Furcifer minor Madagaskarista;
Cuora amboinensis, Cuora galbinifrons, Cycadaceae spp., Christensonia vietnamica, Stangeriaceae spp. ja Zamiaceae spp. Vietnamista;
Rauvolfia serpentina Myanmarista;
Pterocarpus santalinus Intiasta.
(5)
Kaikkien niiden lajien alkuperämaita, joita uudet unioniin tuontia koskevat rajoitukset koskevat, on kuultu asiasta.
(6)
Sen vuoksi olisi muutettava luetteloa lajeista, joiden tuonti unioniin on kielletty toistaiseksi, ja selkeyden vuoksi olisi korvattava asetus (EU) N:o 757/2012.
(7)
Asetuksen (EY) 338/97 17 artiklan nojalla perustettua tieteellistä tarkasteluryhmää on kuultu asiasta.
(8)
Tässä asetuksessa säädetyt toimenpiteet ovat asetuksen (EY) N:o 338/97 18 artiklan nojalla perustetun, luonnonvaraisen eläimistön ja kasviston kauppaa käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Kielletään toistaiseksi tämän asetuksen liitteessä lueteltujen luonnonvaraisten eläin- ja kasvilajien yksilöiden tuonti unioniin.
2 artikla
Kumotaan asetus (EU) N:o 757/2012.
Viittauksia kumottuun asetukseen pidetään viittauksina tähän asetukseen.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä kesäkuuta 2013.

Labels: 3
5
20